钦定古今图书集成/理学汇编/文学典/第085卷 > 王渥
## 钦定古今图书集成/理学汇编/文学典/第085卷 > 王渥

按《金史内族思烈传》：“渥字仲泽，后名仲泽，太原人。性
明俊不羁，博学善谈论，工尺牍，字画清美，有晋人风。
少游太学，长于词赋。登兴定二年进士第，为时帅奥
屯邦献，完颜斜烈所知，故多在兵间。后辟宁陵令，有
治迹，入为尚书省令史。因使宋至扬州，应对敏给，宋
人重之。及还，为太学助教，转枢密院经历官，俄迁右”
司都事，稍见信用。及思烈往邓州，以渥为左右司员
外郎从行。初，思烈会武仙等军入援，即与仙论议不
同，仙以思烈方得君，每假借之。思烈谓仙本无入援
意，特以朝廷遣一参政召兵，迫于不得已乃行耳。然
仙知兵，颇以持重为事，思烈急于入京，不听仙策。于
是渥乃劝思烈曰：“武仙大小数百战，经涉不为不多，
兵事当共议。”思烈疑其与仙有谋，几斩之。渥自以无
愧于内，不惧也。已而思烈果败，渥没于阵。